**Yalama-Sumqayıt dəmir yolu xəttində yolun (Süni qurğular da daxil olmaqla) reabilitasiyası üçün layihələndirmə, təchizat və quraşdırma işlərini icra edəcək podratçı şirkətin seçimi**

Yalama-Sumqayıt dəmir yolu xəttində yolun (Süni qurğular da daxil olmaqla) reabilitasiyası üçün layihələndirmə, təchizat və quraşdırma işlərini icra edəcək podratçı şirkətin seçimi Asiya İnkişaf Bankının (AİB) satınalma prosedur və qaydalarına əsasən həyata keçiriləcəkdir.

Layihə çərçivəsində 333,0 km (166,5 km) uzunluqda əsas dəmir yolu xəttinin yenidən qurulması, stansiya ərazilərində 2 yan xəttin təmiri, yeni yoldəyişənlərin quraşdırılması, körpülərin və suötürücü boruların yenilənməsi, əsaslı təmiri və təmiri, yerüstü piyada keçidlərinin (bəziləri hərəkət məhdudiyyətli insanlar üçün qurğular quraşdırılmaqla) tikintisi və quraşdırılması, heyvan keçidlərinin təmin olunması, yol kəsişmələrinin təmiri və s. işlərin layihələndirilməsi və tikintisi nəzərdə tutulur.

 Tikinti-quraşdırma işləri “Layihəndir-Tik” modelinin tətbiqi ilə həyata keçiriləcəkdir.

Asiya İnkişaf Bankının İşlərin satınalınması üzrə Standart Tender Sənədləri (Bir mərhələ: iki zərf) əsasında tender sənədi hazırlanmış və təsdiq üçün Banka təqdim edilmişdir. Tender sənədi AİB tərəfindən 21 dekabr 2018-ci il tarixdə təsdiq edillmişdir.

24 dekabr 2018-ci il tarixdə tender barədə AİB-in internet səhifəsində və 25 dekabr 2018-ci il tarixdə isə yerli mətbuatda elan yerləşdirilmişdir.

İlkin olaraq təkliflərin son təqdimatı 18 fevral 2019-cu il tarixə təyin edilmişdir. Sonradan təkliflərin son təqdimat tarixinin uzadılması ilə bağlı tender sənədlərini alan bəzi iddaçılardan daxil olan sorğu nəzərə alınaraq 15 mart 2019-cu il tarixə, yerli vaxtla saat 17:00-a qədər uzadılmışdır. Müxtəlif ölkələrdən 23 şirkət tender sənədini almışdır.

Təkliflərin son təqdimat tarixi, 15 mart 2019-cu il, yerli vaxtla saat 17:00-a qədər 2 şirkət tender təkliflərini təqdim etmişdir. AİB-nin prosedurlarına uyğun olaraq texniki təkliflərin ilkin qiymətləndirilmə hesabatı hazırlanmış və 23 may 2019-cu il tarixdə AİB-ə təqdim edilmişdir.

AİB-in rəyləri nəzərə alınmaqla texniki təkliflərin qiymətləndirilmə hesabatının tamamlanmış yekun variantı 21 iyun 2019-cu il tarixdə AİB-ə təqdim edilmiş və Bank tərəfindən 3 iyul 2019-cu il tarixdə təsdiq edilmişdir.

Maliyyə təkliflərinin açılışı 12 iyul 2019-cu il tarixdə keçirilmişdir. Maliyyə təkliflərinin qiymətləndirilməsi hesabatının ilkin variantı 31 iyul 2019-cu il tarixdə AİB-ə təqdim edilmişdir. AİB-in rəyləri nəzərə alınmaqla Maliyyə təkliflərin qiymətləndirilmə hesabatının tamamlanmış yekun variantı 4 noyabr 2019-cu il tarixdə AİB-ə təqdim edilmiş və Bank tərəfindən 19 noyabr 2019-cu il tarixdə təsdiq edilmişdir.

Lot 1 (Sumqayıt-Gil-gil çay stansiyası) və Lot 2 (Gil-gil çay stansiyası - Yalama) üzrə layihələndirmə, təchizat və quraşdırma üzrə podrat müqavilələri Kolin Insaat Turizm Sanayi ve Ticaret A.S. və Integra Construction KZ LLP Birgə müəsisəsinə verilərək 5 dekabr 2019-cu il tarixdə imzalanmışdır.

Lot 1 üzrə müqavilə qiyməti ƏDV daxil olmaqla 269,153,361.80 AZN, Lot 2 üzrə isə ƏDV daxil olmaqla 269,865,126.52 AZN-dir.

Hazırda Podratçı şirkət layihələndirmə, təchizat və quraşdırma işlərini davam etdirir.